Ringe: Viktor Andersen på seks år holder klar i forreste geled lige inden starten på årets børnecykeltour rundt om Ringe Sø.

Det er blot andet år, børnene har deres egen tour, og Viktor var også med sidste år.

- Dengang kørte jeg syv runder. 14 kilometer. I år vil jeg køre 16 kilometer. Jeg glæder mig. Det skal nok blive godt, og jeg vil køre stærkt til sidst, siger han.

Og så suser Viktor og 105 andre børn af sted på ruterne rundt om søen. Børnene fra 0. og 1. klasse har en rute på to kilometer, dem fra 2. og 3. klasse har en rute på 3,1 kilometer.

Undervejs kommer de igennem Tyskland, Holland og Belgien på vejen mod Frankrig og Paris, og det er alt sammen markeret med landenes flag ude på ruterne.

Der er jævn modvind det første stykke op langs Nordagerskolen, men herefter svinger de mindste ryttere ind over broen og over på den anden side, hvor vinden er bedre på vejen tilbage til målområdet.

Her er fidusen, at de for hver omgang får et klistermærke på cyklen, så de til sidst kan tælle, hvor mange runder de har kørt.

De kan også vælge at holde en lille pause og få en forfriskning i depotet i målområdet.